বিলি না হওয়া এনুমারেশন ফর্ম আপলোড নিয়ে বিরাট নির্দেশ কমিশনের

ওয়েব ডেস্ক: এসআইআর (SIR) প্রক্রিয়া সম্পন্ন করতে আরও তৎপর হল নির্বাচন কমিশন (Election Commission)। জেলাশাসকদের উদ্দেশে জারি করা হল এক নতুন নির্দেশিকা। সেই নির্দেশিকায় স্পষ্ট জানিয়ে দেওয়া হয়েছে, বুথ লেভেল অফিসারদের (BLO) কাছে সংগৃহীত বা বিলি না হওয়া সমস্ত এনুমারেশন ফর্ম আজকের মধ্যেই আপলোড করতে হবে। আগামীকাল থেকে প্রতিদিনের সংগ্রহ করা ফর্ম প্রতিদিনই আপলোড করা বাধ্যতামূলক। কমিশনের কড়া সতর্কবাণী, কোনওভাবেই আগের দিনের বা পুরনো সংগৃহীত ফর্ম আপলোড করা যাবে না।

ভোটার তালিকার নিবিড় সংশোধন প্রক্রিয়ায় এবার বিশেষ গুরুত্ব দেওয়া হচ্ছে কমিশনের তরফে। মৃত ভোটারদের নাম দ্রুত অপসারণ এবং তালিকা সঠিক রাখতে রেজিস্টার জেনারেলের তথ্য ও রেশন কার্ড বাতিল সংক্রান্ত নথির সঙ্গে মিলিয়ে যাচাই করার নির্দেশ দেওয়া হয়েছে। বিএলও’রা এনুমারেশন ফর্ম থেকে সংগ্রহ করা তথ্য নথিভুক্ত করবেন এবং পরে সেই তথ্য পর্যায়ক্রমে যাচাই করবেন সংশ্লিষ্ট ইআরও’রা (Electoral Registration Officer)।

আরও পড়ুন: ৪৩.৬৪ লক্ষ নাম SIR-এ বাদ পড়ার সম্ভাবনা

এছাড়াও ২০২১ এবং ২০২৪ সালের নির্বাচনে সংবেদনশীল হিসেবে চিহ্নিত বুথগুলির উপর বিশেষ নজর দেওয়ার নির্দেশ দিয়েছে নির্বাচন কমিশন। ওই বুথগুলির ভোটারদের তথ্য আরও সূক্ষ্মভাবে খতিয়ে দেখতে বলা হয়েছে প্রশাসনকে, যাতে ভোটার তালিকার কোনও অসঙ্গতি বা ত্রুটি থেকে না যায়।